<classify> MVUA imebomoa nyumba zaidi ya 120 na kuharibu madaraja katika wilaya ya Bahi mkoani Dodoma.Maeneo yaliyoathiriwa na mvua hizo ni Bahi Sokoni, Misheni, Mjimpya, Nkogwa, Mbuyuni, Uhelela, Laloi, Mugu na Nagulo wilayani humo.Kutokana na hali hiyo, Mkuu wa Wilaya ya Bahi, Mwanahamisi Mukunda akiongozana na wataalamu wa halmashauri na Diwani wa Kata ya Bahi, Augustino Ndonu na watendaji wa vijiji walifanya ziara ya kutembelea baadhi ya wakazi walioathirika na mafuriko hayo na madaraja ambayo yameharibika.Akizungumzia hali hiyo, Mkuu huyo wa wilaya aliwataka wananchi kuendelea kuchukua tahadhali kuifuatia mvua zinazoendelea kunyesha.Alisema mito mingi imekuwa ikiishia katika wilaya ya Bahi hali ambayo inasababisha maji kuingia kwenye makazi ya watu kutokana na uharibifuwa mazingira na kuharibiwa kwa kingo za mito.Tuendelee kuchukua tahadhari, tuliomba Sh milioni 400 kwa ajili ya ukarabati wa miundombinu ikiwemo madaraja na fedha hizo tumeshazipata na zitafanya kazi iliyokusudiwa,alisema.Amesema serikali iko makini kuhakikisha shughuli za kiuchumi hazisimami kwa sababu ya mvua.Mukunda amesema mito mingi imeacha njia zake za asili hali inayosababisha hata maji kupita juu ya madaraja na wananchi kushindwa kuvuka kwa kuhofia usalama wao.Pia alitoa tahadhari kwa wazazi kuhakikisha watoto wao wako mahali salama kutokana na baadhi ya watoto kuonekana kwenye mito na madimbwi yaliyojaa maji wakiogolea. Aidha aliagiza kukarabatiwa kwa daraja la mto Nkigwa ambalo limeanza kukatika kufuatia mvua hizo.Diwani wa Kata ya Bahi, Augustino Ndonu alisema juzi mvua zilianza kunyesha kuanzia saa 4:00 usiku hadi alfajiri na kuleta athari ya majanga na mito kufurika na maji kujaa kwenye nyumba za watu.Amesema kwenye baadhi ya maeneo wananchi walijitolea kujaza mchanga kwenye mifuko na kuziba kwenye kingo za mito ili kupunguza madhara ya maji kuvamia makazi ya watu.Amesema vijiji vilivyoathiriwa zaidi ni Bahi Sokoni, Misheni na Mji Mpya ambapo nyumba nyingi zimeanguka.Mwenyekiti wa Kijiji cha Bahi Sokoni, Sifael Mbeti amesema kutokana na mvua hizo, mito mingi imefurika na hivyo kupelekea maji kuleta madhara kwa kubomoa nyumba na vyoo. Ofisa Mtendaji wa Kijiji cha Bahi Sokoni, Fredrick Kachiwile alisema zaidi ya nyumba 86 katika kijiji cha Bahi Sokoni zimebomoka.Katika kijiji cha Uhelela taarifa za awali zinaonesha nyumba 35 zilibomoka na katika kijiji cha Nagulo barabara imekatika na mawasiliano yamekuwa shida na Mwenyekiti wa Kijiji cha Nagulo Ashery Silla alisema nyumba zilizoanguka katika kijiji hicho ni 18.  <topic>: KITAIFA 